এই গুজবে কতশত বার মন্দিরের ভিতর বাহির আশপাশ চোরদের দল খোঁড়াখুঁড়ি করে রেখে যাওয়ার চিহ্ন দেখেছি তার ইয়ত্তা নেই। একদল তান্ত্রিক কী জানি কী শক্তির খোঁজে বিশেষ করে অমাবস্যা রাতে বিভিন্ন রূপ ধারণ করে হানা দিত এই মন্দিরের আশেপাশে বিভিন্ন সময়। তারা আসলে ভূত ধরতে আসে। মানে পূর্ব পুরুষদের সাথে সাক্ষাৎ শুনে নিজেদের জ্ঞানের আহারে ভেঙে যাওয়া গাণিতিক সংখ্যা আঁকতে জড়ো হয়। শ্রী যদুনাথ সেন। এমনই এক সেনভূতের নাম ষোল সতের বছর আগে ওই লিপি থেকে উদ্ধার করতে সক্ষম হলেও আজ অব্দি কোন গুপ্তধন টুপ্তধনের চেহারা দেখি নাই। অনেক বড় ছোট সাপের নিবাস এই গায়েবি মন্দিরে। গোলাভর্তি ধান না দেখলেও গোলা দেখেছে বাবা। আমি লতাপাতায় প্যাঁচানো চুনসুরকির ভাঙা বেশ কয়েকটির পিলার। যার গোড়ায় আড়ালে ছিল কাছিমের ছানাপোনা আর ডাহুকের রাজত্ব। ছোটবেলার কুলুক খেলায় লুকানোর অবস্থান যোগান দিত এই জংলা রাশি। কানের পাশে ফুঁ দিয়ে উড়ে যায় মাছি। কবুতরের পালকের ফুরফুর সুড়সুড়ির নাকের ফোকরে দিয়ে উল্লাসিত হাস্যরসে টুকটুকি।